CELEX: 32019R1607
Language: da
Date: 2019-09-27 00:00:00
Title: Kommissionens gennemførelsesforordning (EU) 2019/1607 af 27. september 2019 om ændring af gennemførelsesforordning (EU) 2016/1239 for så vidt angår de gældende slutdatoer for indgivelse af licensansøgninger

30.9.2019   
               
               
                  DA
               
               
                  Den Europæiske Unions Tidende
               
               
                  L 250/56
               
            
         KOMMISSIONENS GENNEMFØRELSESFORORDNING (EU) 2019/1607
         af 27. september 2019
         om ændring af gennemførelsesforordning (EU) 2016/1239 for så vidt angår de gældende slutdatoer for indgivelse af licensansøgninger
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 178, litra b),
         ud fra følgende betragtninger:
         
                     (1)
                  
                  
                     I Kommissionens gennemførelsesforordning (EU) 2016/1239 (2) fastlægges der fælles bestemmelser for ansøgning om og udstedelse af import- og eksportlicenser for landbrugsprodukter. Den indeholder bestemmelser om fristerne for licensansøgninger og anmodninger om annullering. Den indeholder navnlig bestemmelser om tilfælde, hvor der i samme forordning er fastsat en periode for procedurer, for at fastlægge start- eller slutdatoen herfor, når de pågældende datoer falder på en lørdag, en søndag eller en helligdag.
                  
               
                     (2)
                  
                  
                     For at lette forvaltningen af toldkontingenter i hele Unionen er det nødvendigt at sikre, at alle toldkontingenter for landbrugsprodukter, der forvaltes ved hjælp af licenser, er omfattet af de samme regler for fastsættelse af frister for licensansøgninger.
                  
               
                     (3)
                  
                  
                     Ansøgere bør kunne indgive licensansøgninger uden at skulle tage hensyn til helligdage i medlemsstaterne. I øjeblikket fastsættes slutdatoer for indgivelse af licensansøgninger, der falder på en lørdag, en søndag eller en helligdag, forskelligt, afhængigt af om ansøgningsperioden er fastlagt med henvisning til en fastsat dato eller til periodens længde. I sidstnævnte tilfælde fastsættes det i artikel 3, stk. 4, i Rådets forordning (EØF, Euratom) nr. 1182/71 (3), at hvis fristen udløber på en lørdag, en søndag eller en helligdag, udløber fristen for indgivelse af ansøgningen den arbejdsdag, der følger efter den pågældende lørdag, søndag eller helligdag. I henhold til artikel 5 i nævnte forordning slutter ansøgningsperioden, hvis den er fastlagt med henvisning til en fastsat dato, med udgangen af den sidste time på slutdatoen. Det betyder, at hvis der ikke fastsat nogen specifik bestemmelse for tilfælde, hvor slutdatoen for ansøgningsfrister, som er fastlagt med henvisning til en fastsat dato, falder på en lørdag, en søndag eller en helligdag, vil ansøgningerne i så fald skulle indgives senest den sidste arbejdsdag inden den pågældende lørdag, søndag eller helligdag.
                  
               
                     (4)
                  
                  
                     For at undgå usikkerhed med hensyn til den relevante slutdato bør slutdatoer for indgivelse af licensansøgninger, der falder på en lørdag, en søndag eller en helligdag, i alle tilfælde fremskyndes, uanset om ansøgningsperioden er fastlagt med henvisning til en fastsat dato eller til periodens længde. Desuden bør medlemsstater, der ønsker at indføre arbejdsordninger, der gør det muligt at indgive licensansøgninger på en lørdag, en søndag eller en helligdag, have lov til at gøre dette. For at sikre gennemsigtighed i forvaltningen af licensansøgningerne bør der i sådanne tilfælde fastsættes regler for at sikre, at ansøgerne informeres om sådanne ordninger.
                  
               
                     (5)
                  
                  
                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —
                  
               VEDTAGET DENNE FORORDNING:
         
            Artikel 1
            I artikel 3, stk. 3, i gennemførelsesforordning (EU) 2016/1239 foretages følgende ændringer:
            
                        1)
                     
                     
                        Litra b) affattes således:
                        
                                    »b)
                                 
                                 
                                    uanset nævnte forordnings artikel 3, stk. 2, litra b), og stk. 4, er den gældende slutdato den sidste arbejdsdag inden den pågældende lørdag, søndag eller helligdag, og den udløber kl. 13.00 (belgisk tid). For så vidt angår ansøgninger om en licens kan medlemsstaterne dog beslutte at indføre arbejdsordninger, der gør det muligt at indgive sådanne ansøgninger på en lørdag, en søndag eller en helligdag. I så fald skal den gældende slutdato være den pågældende lørdag, søndag eller helligdag, og den skal slutte kl. 13.00 (belgisk tid). Hvis en medlemsstat beslutter at indføre sådanne arbejdsordninger, skal den offentliggøre dem.«
                                 
                              
                  
                        2)
                     
                     
                        Som andet afsnit indsættes:
                        »Første afsnit, litra b), finder også anvendelse, når den gældende slutdato er fastlagt med henvisning til en fastsat dato, og denne dato falder på en lørdag, en søndag eller en helligdag.«
                     
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 27. september 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 347 af 20.12.2013, s. 671.
         
            (2)  Kommissionens gennemførelsesforordning (EU) 2016/1239 af 18. maj 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår ordningen for import- og eksportlicenser (EUT L 206 af 30.7.2016, s. 44).
         
            (3)  Rådets forordning (EØF, Euratom) nr. 1182/71 af 3. juni 1971 om fastsættelse af regler om tidsfrister, datoer og tidspunkter (EFT L 124 af 8.6.1971, s. 1).